b'\n_START_ARTICLE_\nSab\xc3\xad de Bigorra\n_START_SECTION_\nVida\n_START_PARAGRAPH_\nSab\xc3\xad havia nascut a Barcelona en una fam\xc3\xadlia rica., al final del segle\xc2\xa0iv. Va rebre una bona educaci\xc3\xb3 i aviat qued\xc3\xa0 orfe de pare. Sota la cura de la seva mare, en cr\xc3\xa9ixer va decidir de consagrar-se a la vida religiosa. Havia sentit parlar de Mart\xc3\xad de Tours, la vida del qual havia escrit feia poc Sulpici Sever. Cap al 398, Sab\xc3\xad an\xc3\xa0 a Tolosa i trob\xc3\xa0 Sulpici Sever, que es convert\xc3\xad en el seu director espiritual; Sulpici es va retirar a Primuliacum, des d\xe2\x80\x99on visit\xc3\xa0 les fundacions de Mart\xc3\xad, Ligug\xc3\xa9 i Marmoutier. Sab\xc3\xad l\'acompany\xc3\xa0 i an\xc3\xa0 a Roma, on visit\xc3\xa0 Sant Paul\xc3\xad de Nola, fent de missatger de les cartes que es van intercanviar. (la carta 17 a Sever, de 399). En tornar, Sabin rest\xc3\xa0 a Ligug\xc3\xa9 durant tres anys, per\xc3\xb2 en marxar per fer vida erem\xc3\xadtica en solitud._NEWLINE_Havia sentit parlar de la fundaci\xc3\xb3 d\xe2\x80\x99Arborius, deixeble de Mart\xc3\xad, a les muntanyes de Bigorra, vora la qual Orenci, un monjo procedent de la Tarraconense, com Sab\xc3\xad, volia establir un monestir.\n_START_SECTION_\nVida com a eremita\n_START_PARAGRAPH_\nSab\xc3\xad marx\xc3\xa0 cap a l\'Aquit\xc3\xa0nia amb un company; en arribar a la vall de Lavedan, trob\xc3\xa0 l\'abat Fr\xc3\xb2nim al Palatium Aemilianum, fundat per Arbori, al voltant del qual creixeria l\'actual poble de Saint-Savin (Alts Pirineus). Sab\xc3\xad cerc\xc3\xa0 un lloc apartat a les muntanyes properes i s\'hi establ\xc3\xad com a eremita; Fr\xc3\xb2nim l\'acompany\xc3\xa0 i l\'instru\xc3\xad durant el primer any, ajudant-lo a construir-hi un estatge i tornant despr\xc3\xa9s al monestir._NEWLINE_Sab\xc3\xad hi visqu\xc3\xa9 tretze anys, en la m\xc3\xa9s absoluta austeritat i amb tota mena de privacions. Un text de 945 qualifica Sab\xc3\xad de miraculorum patrator ineffabilis (autor de miracles inexplicables, i narra alguns dels miracles que se li van atribuir, com guaricions), vir doctrina admirabilis (admirable per la seva doctrina) i doctor exilis (doctor d\'estil sec, per la seva austeritat en el parlar). Lluit\xc3\xa0 contra el paganisme dels vascons, que tenien a prop un santuari als d\xc3\xa9us._NEWLINE_Orenci, eremita que havia fundat el monestir a la mateixa vall del Lavedan, va ser elegit bisbe d\'Aush. Va pensar que Sab\xc3\xad podria substituir-lo davant la comunitat i el va nomenar abba (pare espiritual) dels anacoretes de la zona. Sab\xc3\xad no abandon\xc3\xa0, per\xc3\xb2, la seva ermita. A l\'edat de quaranta anys, m\xc3\xa9s o menys, va emmalaltir greument i mor\xc3\xad el 9 d\'octubre de l\'any 415 o 416._NEWLINE_Sebollit, al voltant de la seva tomba van tenir lloc nombrosos miracles.\n_START_SECTION_\nVeneraci\xc3\xb3\n_START_PARAGRAPH_\nDe ben aviat, Sab\xc3\xad va ser venerat com a sant. Aviat se\xe2\x80\x99n va redactar una Vita Sabini i s\xe2\x80\x99aixec\xc3\xa0 una esgl\xc3\xa9sia sobre la seva tomba, vora el monestir de Fr\xc3\xb2nim, cap al segle VII. El 900 ja se cita l\'abadia benedictina de Sant Sab\xc3\xad del Lavedan, ampliada en diverses ocasions i consagrada definitivament el 1140. De llavors tamb\xc3\xa9 data l\'edifici constru\xc3\xaft sobre l\'ermita, anomenat Pouy Asp\xc3\xa9, que es destru\xc3\xad en 1795 i no va ser reedificat fins al 1861._NEWLINE_Al segle XII, el culte a Sab\xc3\xad s\xe2\x80\x99havia est\xc3\xa8s per la Gascunya i Arag\xc3\xb3, per\xc3\xb2 es va veure redu\xc3\xaft, en part per la reforma del breviari feta per Pius V. Les restes del sant es conserven a la bas\xc3\xadlica de Saint-Savin-en-Lavedan, l\'altar major de la qual \xc3\xa9s sobre la tomba del sant.\n_START_SECTION_\nEl fals Sant Sab\xc3\xad del segle VIII\n_START_PARAGRAPH_\nUna tradici\xc3\xb3 posterior ubica Sant Sab\xc3\xad al temps de Carlemany. El 1677, al Monasticon Benedictinum i documents posteriors consagren aquesta data que acaba imposant-se. Ja al segle\xc2\xa0xiii, el Cartulari de Sant Sab\xc3\xad, esmenta, sense cap rigor ni fonament hist\xc3\xb2ric, una suposada intervenci\xc3\xb3 de Carlemany en la fundaci\xc3\xb3 o reconstrucci\xc3\xb3 de l\'abadia, a partir del text d\xe2\x80\x99una cr\xc3\xb2nica del segle XI. Sembla que llavors es va produir la confusi\xc3\xb3: es va pensar que el monestir anterior, restaurat el 945, havia estat dedicat a Sant Mart\xc3\xad, i que si no ho havia estat a Sant Sab\xc3\xad era perqu\xc3\xa8 aquest havia estat contemporani del pret\xc3\xa8s fundador, \xc3\xa9s a dir, de Carlemany._NEWLINE_En 1624, quan l\'abadia passa a la congregaci\xc3\xb3 de Saint-Maur, els monjos d\'aquesta falsifiquen la hist\xc3\xb2ria: fan precedir la cr\xc3\xb2nica del segle XI, on narra la fundaci\xc3\xb3 del monestir, d\xe2\x80\x99un pre\xc3\xa0mbul falsificat, "arcaic", on consta la intervenci\xc3\xb3 de Carlemany en una reconstrucci\xc3\xb3 de 778, sense cap fonament hist\xc3\xb2ric, per\xc3\xb2. Aquesta data es va transmetent i, finalment, el 1677, el Monasticum Benedictinum, per tal de quadrar les dades, admet un cenobi primitiu del segle VI, per\xc3\xb2 passa la vida de Sant Sab\xc3\xad al segle\xc2\xa0viii, uns anys abans de la coronaci\xc3\xb3 de Carlemany, que poc despr\xc3\xa9s hauria fet construir l\'abadia._NEWLINE_Aquesta llegenda, sense cap prova ni element hist\xc3\xb2ric, fa que Sab\xc3\xad sigui fill del comte de Barcelona (que llavors era el visigot Ber\xc3\xa0, fill de Sant Guillem I de Tolosa i parent de Carlemany) i nebot d\xe2\x80\x99Hentili de Poitiers. Hauria estat monjo benedict\xc3\xad a Ligug\xc3\xa9 i, en 850, monjo al monestir que havia fundat Fr\xc3\xb2min a Lavedan, que Carlemany restauraria en 786._NEWLINE_Encara en 1920, l\'historiador Meillon datava l\'arribada de Sab\xc3\xad a Poitiers el 778, i a Lavedan en 781, i la seva mort en 794. Les mencions que fan a Sab\xc3\xad autors com Paul\xc3\xad de Nola, Sulpici Sever o manuscrits posteriors, que sempre esmenten l\'antiguitat de Sab\xc3\xad, o la mateixa Vita Sabini, an\xc3\xb2nima per\xc3\xb2 d\xe2\x80\x99un estil proper a Venanci Fortunat, no deixen lloc al dubte i situen la vida de Sab\xc3\xad al segle V.'